Polisieman, nog ses vas ná kitsbanke oopgeblaas is  Foto: SAPD Nog sewe persone, een van hulle ŉ polisiebeampte, is in hegtenis geneem in verband met die voorval waarin twee kitsbanke Woensdag in die vroeë oggendure buite Tzaneen in Limpopo oopgeblaas is. Altesaam tien mense is nou reeds aangekeer in verband met die voorval wat by die Mahlakung-winkelsentrum in die Maake-polisiëringsgebied plaasgevind het. Drie van hulle is kort ná die voorval in hegtenis geneem. Volgens kol. Moatshe Ngoepe, polisiewoordvoerder, is ŉ wenk ontvang oor ŉ verdagte Toyota Hilux op die R36 in die Burgersfort-omgewing. Die polisie het die bakkie agternagesit en ná ŉ jaagtog is die sewe verdagtes in hegtenis geneem. Die polisiesersant het die bakkie bestuur. Daar is op twee vuurwapens, ammunisie, kontant en die bakkie beslag gelê. Al tien verdagtes sal binnekort in die Lenyenye-landdroshof verskyn. Die groep van tien het na bewering vroegoggend die perseel betree en een van die verdagtes het ŉ vuurwapen op ŉ sekuriteitsbeampte gerig. Hulle het sy gesig met ŉ lap bedek. Die verdagtes het hom daarna na die kitsbanke geneem waar hulle twee kitsbanke en kluise oopgeblaas het. Die groep het ook ŉ kluis in ŉ selfoonwinkel oopgeblaas. Die verdagtes het ŉ onbekende bedrag kontant gebuit voordat hulle van die toneel gevlug het. Die polisie is in kennis gestel en die provinsiale opsporingspan het by verskeie spanne, insluitend die Polokwane-lugvleuel, Limpopo-hoofwegpatrolle en die provinsiale ondersoekeenheid aangesluit. Die Wilkie-honde-eenheid, die Hoedspruit-plaaswag en Letaba Security het ook bystand verleen om die verdagtes op te spoor. Die eerste drie verdagtes, ŉ man en twee vroue, is by ŉ huis in Worcester Village, ŉ paar kilometer van die misdaadtoneel, in hegtenis geneem. Tydens die inhegtenisneming het polisiebeamptes beslag gelê op springstof wat vermoedelik tydens die rooftog gebruik is, asook twee wegkomvoertuie (ŉ Mercedes-Benz en ŉ Toyota), klapmusse en handskoene.